Rozhodnutie Komisie
zo 17. decembra 1991,
ktorým sa mení a dopĺňa rozhodnutie Rady 79/542/EHS o vytvorení zoznamu tretích krajín, z ktorých členské štáty povolia dovoz zvierat koňovitých
(92/14/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 90/426/EHS [1] z 26. júna 1990 o podmienkach týkajúcich sa zdravia zvierat, ktorými sa riadi premiestňovanie zvierat koňovitých z tretích krajín, najmä na jej článok 12,
keďže rozhodnutím Komisie 79/542/EHS [2], naposledy zmeneným a doplneným rozhodnutím Komisie 91/361/EHS [3] Rada vytvorila zoznam tretích krajín, z ktorých členské štáty povolia dovozy hovädzieho dobytka, ošípaných a čerstvého mäsa, vrátane mäsových výrobkov;
keďže je nevyhnutné v súčasnosti toto rozhodnutie modifikovať tak, aby sa zohľadnil dovoz zvierat koňovitých z tretích krajín, bez toho, aby tým boli dotknuté podmienky uvedené v rozhodnutí Komisie 89/15/EHS [4], naposledy zmenenom a doplnenom rozhodnutím 91/487/EHS [5];
keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Rozhodnutie Rady 79/542/EHS sa mení a dopĺňa nasledovne:
1. Názov sa nahrádza nasledovným:
"Rozhodnutie Rady 79/542/EHS z 21. decembra 1976, ktorým sa vypracováva zoznam tretích krajín, z ktorých členské štáty povolia dovoz hovädzieho dobytka, ošípaných a zvierat koňovitých, čerstvého mäsa a mäsových výrobkov"
;
2. v článku 1 sa pridáva nasledovný odsek:
"3. a) Členské štáty povolia dovoz zvierat koňovitých z tretích krajín uvedených v prílohe v časti I osobitného stĺpca pre zvieratá koňovité.
b) Členské štáty povolia dočasný vstup registrovaných koní do spoločenstva alebo opakovaný vstup registrovaných koní na územie spoločenstva po tom, ako boli tieto dočasne vyvezené z tretích krajín alebo z častí tretích krajín uvedených v časti II osobitného stĺpca prílohy pre zvieratá koňovité.
c) Bez toho, aby tým bol dotknutý článok 19 smernice 90/426/EHS a dovtedy, kým nebudú prijaté osobitné ustanovenia podľa článku 13 ods. 2 tejto smernice, členské štáty nebudú dovážať zvieratá koňovité pochádzajúce z nasledovných krajín:
- Brazília
- Kolumbia
- Kostarika
- Egypt
- Ekvádor
- Maroko
- Peru
- Južná Afrika
- Turecko
- Sovietsky zväz
- Venezuela."
3. Príloha rozhodnutia 79/542/EHS sa nahrádza prílohou k tomuto rozhodnutiu.
Článok 2
Toto rozhodnutie sa bude uplatňovať od 1. januára 1992.
Článok 3
Toto rozhodnutie je adresované členským štátom.
V Bruseli 17. decembra 1991